b'\n_START_ARTICLE_\nToreby (Guldborgsund Kommune)\n_START_SECTION_\nNystedbanen\n_START_PARAGRAPH_\nToreby fik i 1927 trinbr\xc3\xa6t p\xc3\xa5 Stubbek\xc3\xb8bing-Nyk\xc3\xb8bing-Nysted Banens str\xc3\xa6kning Nyk\xc3\xb8bing-Nysted, som var indviet i 1910. Trinbr\xc3\xa6ttet havde gr\xc3\xa6sperron og l\xc3\xa6skur af tr\xc3\xa6. Det l\xc3\xa5 hvor banen krydsede Gl. Landevej. P\xc3\xa5 et tidspunkt blev der anlagt omfartsvej syd om Gl. Landevej, som s\xc3\xa5 blev lukket ved baneoversk\xc3\xa6ringen._NEWLINE_Persontrafikken blev indstillet i 1961, godstrafikken i 1966. 1\xc2\xbd km af banens trac\xc3\xa9 er bevaret som sti mod sydvest fra Gl. Landevej til M\xc3\xb8llevej i Flintinge. Her ligger den meget velbevarede Flintinge Station med perronkant og signalmast.\n_START_SECTION_\nUddannelse\n_START_PARAGRAPH_\nToreby Skole blev i 2013 solgt til Lolland-Falsters st\xc3\xb8rste produktionsskole Multicenter Syd, som er et praktisk uddannelsestilbud, baseret p\xc3\xa5 v\xc3\xa6rkstedsundervisning. N\xc3\xa6rmeste folkeskole er nu Sundskolen i Sundby._NEWLINE_B\xc3\xb8rnehuset Toreby er et aldersintegreret kommunalt dagtilbud for b\xc3\xb8rn i alderen 0-6 \xc3\xa5r. Det har 1 vuggestuegruppe og 2 b\xc3\xb8rnehavegrupper. B\xc3\xb8rnehuset startede i 1979 og har til huse i den gamle forskole.\n_START_SECTION_\nKultur\n_START_PARAGRAPH_\nTorebyhallen bruges af (TSG), der tilbyder badminton, gymnastik, Roller derby og volleybold, samt fodboldklubben Toreby-Gr\xc3\xa6nge Boldblub. Desuden bruges hallen af Sundskolen og Aktiv Fritid Nyk\xc3\xb8bing F.'